உதாரணமாக, சூலை 1980இல் நமது முதலாவது துணைக்கோள் செலுத்தும் வாகனத்தை பரிசோதனை செய்து ரோஹினி துணைக்கோளை பூமியைச் சுற்றும் பாதையில் அமைத்தபோது, உலகத்திலேயே தனக்கென துணைக்கோள் செலுத்திக்கொள்ளும் நான்கு நாடுகளில் ஒன்றாக இந்தியா ஆனது. ஆனால் ஒரே வாரத்தில், அமெரிக்காவிலிருந்து வெளியான ஒரு செய்திக்குறிப்பு, நான் நாஸா (Nasa) நிறுவனத்தில் சில மாதங்கள் பயிற்சி எடுத்துக்கொண்டதாகவும், அந்த இடத்திலேயே இந்தத் தொழில்நுட்பத்தை நான் கற்றுக்கொண்டதாகவும் கூறியது. இது உடனே மற்ற மேற்கத்திய செய்தித்தொடர்புச் சாதனங்களிலும் பரவலாக வெளியிடப்பட்டது. இதற்கான காற்று குழாய் பரிசோதனை மேற்கு ஜெர்மனியில் நடந்ததாகவும் அதனால் அவர்கள் இதற்கு ஒருவிதத்தில் உதவி செய்ததாகவும் ஒரு செய்தி வெளிவந்தது. மேற்கத்திய அறிவியலாளர்களின். அவர்களது செய்தித்தொடர்புச் சாதனங்களின், அவர்களது பொறியியலாளர்களின் இந்த செய்திகளைக் கேட்ட போது, திருவனந்தபுரத்தில் இருக்கும் எங்களது விக்ரம் சாராபாய் விண்வெளி மையத்தில் எங்கள் தோழர்களுக்கு சிரிப்புத் தாளவில்லை. ஆயிரக்கணக்கான அறிவியலாளர்களும், பொறியியலாளர்களும், அலுவலர்களும் இந்த திட்டத்தில் வரைபடத்தாளிலிருந்து உருவாக்கத்திலிருந்து அதனை விண்வெளியில் செலுத்துவது வரை உழைத்திருக்கிறோம் என்பதும், இந்தத் தொழில்நுட்பம் முழுக்க முழுக்க இந்தியாவினது என்பது எங்களுக்குத் தெரியும்.